Document ID: 31973R3539

Nõukogu määrus (EMÜ) nr 3539/73,
18. detsember 1973,
põllumajandussaaduste ja -toodete ning määruse (EMÜ) nr 1059/69 alla kuuluvate kaupade väiksemate mittekaubanduslike saadetiste suhtes kohaldatavate impordimaksumäärade kohta
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut, eriti selle artikleid 43 ja 235,
võttes arvesse akti, [1] mis on lisatud 22. jaanuaril 1972. aastal allakirjutatud lepingule uute liikmesriikide ühinemise kohta Euroopa Majandusühenduse ja Euroopa Aatomienergiaühendusega, eriti selle artikli 62 lõiget 1,
võttes arvesse komisjoni ettepanekut,
võttes arvesse assamblee arvamust
ning arvestades, et:
nõukogu 28. juuni 1968. aasta määrusele (EMÜ) nr 950/68, [2] viimati muudetud määrusega (EMÜ) nr 2260/73, [3] lisatud ühise tollitariifistiku eelsätete II jaotise B osaga nähakse ette, et kui huvitatud pool ei nõua tavalise määra kohaldamist, kehtestatakse eraisikutele mõeldud väiksemate kaubasaadetiste suhtes 10 % suurune ühtse määraga väärtuseline tollimaks, tingimusel et kõnealune import ei ole kaubanduslikku laadi;
samamoodi on kasulik ning võimalik koguda kõiki muid põllumajandussaaduste ja -toodetega seotud impordimakse, samuti teatavate nõukogu 28. mai 1969. aasta määruses (EMÜ) nr 1059/69 (millega nähakse ette teatavate põllumajandussaaduste töötlemisel saadud kaupadega kauplemise kord; [4] viimati muudetud määrusega (EMÜ) nr 1491/73 [5]) sätestatud vahetussüsteemi alla kuuluvate kaupadega seotud impordimakse, ilma et see ohustaks ühise põllumajanduspoliitika eesmärke;
ühe ja sama tehinguga võivad kaasneda mitmed erinevad maksud; selleks et kindlasummaliste maksude süsteem saavutaks oma eesmärgi, tuleks kõikide kõnealuste maksude kogusumma asemel kohaldada üht kindlaksmääratud summat,
ON VASTU VÕTNUD KÄESOLEVA MÄÄRUSE:
Artikkel 1
1. Määruse (EMÜ) nr 950/68 lisas esitatud ühise tollitariifistiku eelsätete II jaotise B osa punktis 2 nimetatud väiksemate mittekaubanduslike saadetiste puhul kogutakse ühise põllumajanduspoliitika raames sätestatud impordimaksude ning määruse (EMÜ) nr 1059/69 alla kuuluvate kaupade suhtes kehtestatud impordimaksude asemel kõnealuse II jaotise B osa punktis 1 osutatud ühtse määraga maksu.
2. Kui ühe ja sama tehingu puhul on tarvis koguda mitu erinevat maksu, kehtib kõikide kõnealuste maksude kogusumma asemel lõikes 1 osutatud ühtne maksusumma.
3. Lõiget 1 ei kohaldata siiski juhul, kui adressaat on enne põllumajandussaadustele ja -toodetele ühtse määraga maksude kehtestamist taotlenud asjakohaste impordimaksude kohaldamist.
Artikkel 2
Käesolev määrus jõustub järgmisel päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 18. detsember 1973

Labels: 12
3
6